  Виталий Пронин Люкаськем калыкез аслаз быгатонлыкеныз паймытӥз ляб адӟись Аксинья Романова.Ижкарын 22-тӥ апреле нылпиослэн элькун библиотекаязы «Библионочь-2017» акция ортчиз.  Нылпиослэн элькун библиотекаязы 22-тӥ апреле нуназеысен ӝытозь юр-яр вал. «Библиоуй» дыръя пичиез но, бадӟымезегес но аслыз тунсыкозэ шедьтыны быгатӥз. Кин ке инкуазь сярысь диафильм учкиз, кин ке вужер театрын шудыны дышетскиз, кин ке суредаськиз. 12 номеро школаын дышетскись 15 аресъем Юля Иванова «Аз, Буки, Веди» мастер-классэ пыриськем. Татын чернилаен буквицаез гожъяны дышетӥзы.- Мон суредаськыны яратӥсько, дорам тросгес карандашен вырисько. Татын тани чернилаен гожъяськыса утчай. Нимылэсь Ю букваезэ суредай. Дышымтэ вылысь секытгес потӥз, но тунсыко. Со сяна, мон аслым татысь тунсыко книга шедьтӥ. Сое басьтон понна библиотекае лыдӟиськись шуыса гожтӥськоно но луи, - вераз нылаш.Ужрадэз сӥё-дано усьтыны вуылӥзы культурая но туризмъя министрлэсь ужзэ быдэсъясь Владимир Соловьёв но солэн воштӥсез Пётр Данилов, Кун Думалэн депутатэз Алексей Загребин. Алексей Егорович вераз, пичи дырысеныз та библиотекае ветлӥсько, нош али атай чотын вуисько ни шуыса. Люкаськем калыкез аслаз быгатонлыкеныз паймытӥз ляб адӟись Аксинья Романова, Ижысь  нылпиослэн инклюзивной «Надежда» театразы пыриськись нылаш. Со зэмос артистка кадь лыдӟиз А. Пушкинлэн «Сказка о семи богатырях и мёртвой царевне» выжыкылысьтыз оглюкетэз.Наталия Самсонова  